Daar is toe nie cholera in OudtshoornFoto bloot ter illustrasie. (Foto: Unsplash) Die plaaslike munisipaliteit van Oudtshoorn het ondersoek ingestel nadat bewerings aan die lig gekom het dat dié munisipaliteit se water met cholera besmet is. Die munisipaliteit het vroeër vandeesweek aan inwoners van die dorp gesê dat hy bewus is van bewerings dat die water in Bongolethu onveilig is om te drink. “Die munisipaliteit is nie bewus van enige gekontamineerde water in Bongolethu of Oudtshoorn nie, maar ons sal die bewerings ondersoek en watermonsters neem om te toets.” Skaars ŉ dag later het die munisipaliteit bevestig dat daar inderdaad nie cholera in enige van die watermonsters teenwoordig is nie. “Die munisipaliteit het die bewerings in samewerking met die Tuinroete-distriksmunisipaliteit ondersoek en die toetse het getoon dat daar geen gevalle van cholera in die Oudtshoorn-streek is nie,” sê die munisipaliteit. “Die watergehalte word gereeld deur omgewingsgesondheidspraktisyns van die distriksmunisipaliteit, asook die plaaslike munisipaliteit gemonitor.” Die munisipaliteit het inwoners gerus gestel dat die water wat deur hom verskaf word, veilig is vir menslike gebruik. Suid-Afrikaners is die afgelope tyd op hol gejaag nadat cholera vroeër vandeesmaand in die land opgemerk is. Sedertdien het nog gevalle aan die lig gekom en iemand is selfs onlangs in Gauteng aan die siekte dood. Nomantu Nkomo-Ralehoko, LUR vir gesondheid en welstand in Gauteng, het intussen ŉ beroep op die publiek gedoen om behoorlike higiëne te beoefen en nie water uit besmette bronne te drink nie. Daar is tans vyf bevestigde gevalle in die provinsie. “Ons kan nooit ophou om die belangrikheid daarvan te beklemtoon dat die publiek die naaste gesondheidsfasiliteit moet besoek wanneer hulle simptome van ligte tot ernstige diarree en dehidrasie toon nie,” sê sy. “Dit is verder van kritiese belang vir almal om hul hande deeglik met seep en water te was voor en na die gebruik van die badkamer en ook tydens die hantering van kos.” ŉ Mobiele kliniek is vandeesweek na informele nedersettings in Gauteng gestuur om inwoners te ondersoek wat soortgelyke simptome het. Volgens Nkomo-Ralehoko is twee mense na die Tambo-gedenkhospitaal verwys nadat hulle cholera-simptome getoon het. Gesondheidsadvies word steeds aan gemeenskappe verskaf in ŉ poging om die verspreiding van die siekte hok te slaan.